1Ix wachalal, i Dios lic rilom to'bal i wach, rumal-i, lic quin tz'onoj chiwe chi jacha iwib ronojel i c'ux che i Dios. Chi sujuj iwib che pacha jun sipon ca camsax chuwach, xui-ri, ix c'aslic. Chi jacha i c'aslemal che, lic ch'am, lic chom chuwach ire. Ile are sakil laj u cojbal u 'ij i Dios. 2Mi 'an che iwib pacha to' ix re u wach i jyub ta'aj. Xui-ri, chi ya na che i Dios cu jalwachij i c'aslemal, rumal i c'ac' laj nojbal chi u yijbam ire chiwe. Queje ile quiwetamaj 'uri wach craj i Dios chiwe; quiwetamaj wach i 'utz, wach i chom, wach i suc'ulic cril ire. 3I quin bij na chiwe wo'or, i Dios, rumal i rutzil u c'ux, in u takom chu bixquil; are iri: mi ch'ob yix mok mas ix 'utz (mi rayij jun nim laj patan chixol). Wach tak i yatal chiwe rumal i Dios chi jujunal, chi 'ana ile; we katzij quiwaj qui 'an jun chac nim, chi na 'uri u be we i Dios u yom u cowil i c'ux chu 'onquil. 4'Is jalajuj tak chac yatal chake chaka jujunal, queje pacha u 'onom i ka ch'acul: 'o ka jolom, 'o ka ba'wach, 'o ka 'ab, 'o kakan; ile n-xak ta jun i qui chac chi qui jujunal. 5Xak queje yoj; oj q'ui, péro xa oj jun ch'aculaj 'antal chake konojel. Xa oj jun ch'aculaj coj e'elok junam ru' i Crísto; konojel 'is caka rik i ka chac che i ch'aculaj-le. 6I Dios, rumal i rutzil u c'ux chake, jalajuj i chac u yom chake; we u yom chake chi coj tiqui chu bixquil chique i winak wach u 'alijinsam ire chake, chaka 'ana 'uri ru' ronojel ka c'ux, rumal i nim laj u cubibal ka c'ux che i Jesucrísto. 7We i Dios u yom chake chi coj tiqui chi qui to'ic i winak, xak chaka 'ana ru' ronojel ka c'ux. We u yom chake oj c'utunel chique i winak, are 'uri ile chaka 'ana. 8We u yom chake chi coj tiqui chu ya'ic u cowil ka c'ux chakawach, chaka ya 'uri. We u yom chake chi coj tiqui chi qui to'ic i niba'ib, che ka to 'uri lic ronojel ka c'ux. Jun, we caj'atzil, chu 'ana pacha i usuc', o we i Dios u yom che chi aj 'anol 'utz chique i quiqui tij uyej, cha quicot 'uri chu 'onquil ile. 9Chi 'ana che iwib chi 'o c'axnabal i c'ux chiwach, lic sakil. Ronojel ni'pa i n-'us taj, tzel chiwila; ni'pa i 'utz, chi ya i wach che. 10C'ax chi na iwib chiwach man iwatz i cha' iwib rumal i Crísto. Chi ya i c'ux chu cojic i 'ij chiwach. 11Lic chi ya i c'ux chu 'onquil u chac i Kajwal; mi c'ayo. 12Chix quicotok, man iweta'am qui rik ni 'utz chi u ch'obom i Dios chiwe rumal. We 'o c'ax ca pe piwi, chi ch'ija ru' u nimal i c'ux. Mix uxlan chu tz'onoxic che i Dios. 13Je ni'pa i je re i Dios, we 'o uyej quiqui tijo, che i to; xak chi ya i posar chiwach. 14Yix, we 'o jun cu tzucuj i c'ax piwi, chi tz'onoj i 'utz puwi ire. Mi tz'onoj i tojpen puwi, xui i 'utz. 15We 'o jun ca quicotic, chix quicot ru'; we ca bisonic, xak chix bison yix ru'. 16Chi na xak jun i c'ux chiwach. Mi 'an to' nim che iwib; chi 'ana xak jun che iwib cu' i n-ti qui 'ij. Mi ch'ob yix 'is iweta'am. 17We 'o jun co'on jun mal chiwe, i yix mi 'an jun mal che ire. Chi bisoj u 'onquil i 'utz chiquiwach conojel i winak. 18Chi tija i 'ij chu jeq'uic iwib che tak i ch'o'oj, man 'utz, chom quix q'uiji chiquiwach conojel. 19Ix wachalal, we 'o jun cu 'an u mac chiwe, mi tzalij u wach che. Chi ya pu'ab i Dios wach i tojbal-re ca ya' che. Man chupam u wuj i Dios, queje iri tz'ibtalic: "Xui pin'ab yin 'o wi u tzalijbal che, we 'o jun u 'anom u mac; xui yin ca majawic quin ya i tojbal-re che, cu bij i Kajwal." 20Xak cu bij: "We 'o jun, tzel cat rilo, we ca numic, cha tzuku; we ca c'atic, cha ya u ya'. We queje ile ca 'ano, cu na u be 'uri chi q'uixbal i ca tijin chu 'anic." (Queje ile tz'ibtalic.) 21Mi ya che i n-'us taj quix u ch'aco; chi chupu i n-'us taj ru' i 'utz.
ROMANOS 12